Työajanseuranta- ja suunnittelujärjestelmän tarjouspyyntö
Liite 2

Tietoturva- ja tietosuojasitoumus

Ruskon kunta
 ja
palvelun tuottaja

Sisällysluettelo
1	Sopijapuolet	3
2	Määritelmät	3
3	Tietoturva- ja tietosuojasitoumuksen tausta ja tarkoitus	5
4	Luottamuksellisuus ja salassapito	5
5	Pääsy tiloihin	6
6	Pääsy järjestelmiin ja tietoihin	7
7	Salassa pidettävien tietojen käsittely ja säilyttäminen	7
8	Tietoturvallisuus	8
9	Alihankkijat	9
10	Tarkastukset ja raportointi	9
11	Sopimussakko ja vahingonkorvaus	11
12	Sopimusmuutokset	12
13	Sopimuksen irtisanominen ja purkaminen	12
14	Sopimuksen voimassaolo	13
15	Sovellettava laki ja erimielisyyksien ratkaiseminen	13
16	Sopimuskappaleet ja allekirjoitukset	13
1	
1	Sopijapuolet

1.1	Sopijapuolet ovat:

1.	Ruskon kuntya (jäljempänä ”Tilaaja”) Vanhatie 5, 21290 RUSKO
Y-tunnus 0204524-5

2.	(jäljempänä ”Toimittaja”) Osoite
XXXX XXXXXX
Y-tunnus:

Yhdessä myös ”Osapuolet”.

1.2	Sopimukset yhteyshenkilöt ovat Pääsopimuksen yhteyshenkilöt, ellei erikseen toisin kirjallisesti sovita.

2	Määritelmät

2.1	Palvelu tarkoittaa sitä palvelua, josta Asiakas ja Toimittaja ovat sopineet Pääsopimuksessa. Mitä tässä Tietoturva- ja tietosuojasitoumuksessa on sovittu Palvelusta, sovelletaan soveltuvin osin myös Pääsopimuksessa sovittuun tavarahankintaan.
2.2	Pääsopimus tarkoittaa Toimittajan ja asiakkaan välistä sopimusta, jonka liitteenä tämä Tietoturva- ja tietosuojasitoumus on.
2.3	Salassa pidettävä tieto tarkoittaa kaikkea sellaista Asiakkaan Toimittajalle luovuttamaa tai Toimittajalla olevaa asiakirjamuotoista tai muuta tietoa, joka on määritelty salassa pidettäväksi laissa viranomaisten toiminnan julkisuudesta (621/1999, jäljempänä ”julkisuuslaki”) tai muussa lainsäädännössä, ja jonka Asiakas on tällaiseksi tiedoksi merkinnyt tai jonka Toimittaja tiesi tai olisi pitänyt tietää kuuluvan tällaisiin tietoihin. Salassa pidettäväksi tiedoksi katsotaan myös julkisuuslaissa tarkoitetun ei vielä julkisen asiakirjan sisältämä tieto. Lisäksi kaikki Asiakkaan luovuttamat henkilötiedot katsotaan Salassa pidettäväksi tiedoksi. Salassa pidettäväksi tiedoksi ei katsota sellaista tietoa, joka on julkisesti saatavilla tai jonka sopijapuoli on saanut tietoonsa laillisella tavalla kolmannelta osapuolelta ilman sitä koskevaa salassapitovelvoitetta.
1.1	
2.4	Tietoturva- ja tietosuojasitoumus tarkoittaa tätä sopimusasiakirjaa.

2.5	Tilat tarkoittavat sellaisia Toimittajan tai sen alihankkijan tiloja, joissa säilytetään, käytetään tai muutoin käsitellään Salassa pidettäviä tietoja.

3	Tietoturva- ja tietosuojasitoumuksen tausta ja tarkoitus

3.1	Toimittaja ja Asiakas ovat tehneet Pääsopimuksen.

3.2	Tässä Tietoturva- ja tietosuojasitoumuksessa sovitaan Asiakkaan ja Toimittajan välillä noudatettavista turvallisuusjärjestelyistä ja Salassa pidettävää tietoa koskevista järjestelyistä edellä mainitun Pääsopimuksen sisältämien Palveluiden tuottamisessa sekä kaikessa Pääsopimukseen liittyvässä Asiakkaan ja Toimittajan välisessä yhteistyössä.
3.3	Sopijapuolet tiedostavat, että Pääsopimuksen perusteella toimitettaviin Palveluihin sisältyy sellaista tietoa, jonka salassa pysyminen on kriittistä. Aineisto ja tiedot vaihtelevat toimeksiantokohtaisesti. Tällä sitoumuksella sopijapuolet pyrkivät varmistamaan, että Salassa pidettävät tiedot pysyvät salassa.
3.4	Huolimatta siitä, mitä muissa Asiakkaan ja Toimittajan välisissä sopimuksissa on mahdollisesti sovittu tämän Tietoturva- ja tietosuojasitoumuksen piiriin kuuluvista asioista tai niihin liittyvistä vastuista taikka sopimusten keskinäisestä pätemisjärjestyksestä, tätä sitoumusta sovelletaan aina ensisijaisesti tämän sitoumuksen piiriin kuuluvissa asioissa. Tähän Tietoturva- ja tietosuojasitoumukseen tai sen perusteella syntyviin vastuisiin ei sovelleta muissa sopijapuolten välisissä sopimuksissa mahdollisesti sovittuja vastuunrajoituksia.

4	Luottamuksellisuus ja salassapito

4.1	Tässä Tietoturva- ja tietosuojasitoumuksessa kuvattuja turvallisuusjärjestelyjä noudatetaan aina Toimittajan käsitellessä Asiakkaaseen tai Palvelun toteutukseen liittyvää tai muuta Asiakkaalta saatua Salassa pidettävää tietoa.
4.2	Asiakas noudattaa julkisyhteisönä julkisuuslaissa (621/1999) sekä muussa lainsäädännössä olevia salassapitoa ja julkisuutta koskevia säännöksiä. Sopimuksella ei voida poiketa lainsäädännön Asiakkaalle asettamista pakottavista velvoitteista.
4.3	Toimittaja sitoutuu pitämään salassa kaikki Asiakkaan sille luovuttamat tai sillä olevat Salassa pidettävät tiedot. Salassa pidettäviä tietoja ei myöskään saa käyttää omaksi tai toisen hyödyksi tai toisen vahingoksi.
4.4	Toimittajan tulee käsitellä Salassa pidettäviä tietoja vain Palvelun tuottamisen edellyttämässä laajuudessa. Toimittaja antaa Salassa pidettäviä tietoja vain niiden henkilöiden saataville, jotka tarvitsevat Salassa pidettäviä tietoja Palvelun tuottamiseen liittyvissä työtehtävissään. Toimittaja sitoutuu antamaan ohjeistusta
1.1	
sekä	järjestämään	koulutusta	erityisesti	Salassa	pidettävien	tietojen asianmukaisesta käsittelystä henkilöstölle, jolla on pääsy näihin tietoihin.
4.5	Toimittaja sitoutuu säilyttämään ja käsittelemään Salassa pidettäviä tietoja siten, että ne pysyvät vain niiden henkilöiden hallussa, joilla on oikeus Salassa pidettäviin tietoihin, eivätkä ne joudu ulkopuolisten haltuun, tutkittavaksi tai tietoon. Tarkempi ohjeistus Salassa pidettävien tietojen käsittelystä on luvussa 7.
4.6	Toimittaja tiedostaa, että Salassa pidettävien tietojen paljastaminen ulkopuolisille saattaa olla rikoslain mukaan rangaistava teko.
4.7	Tiedon antamisesta asiakirjasta, joka on saatu Asiakkaalta tai laadittu Asiakkaan toimeksiantotehtävää suoritettaessa, päättää Asiakas, jollei toimeksiannosta muuta johdu.
4.8	Toimittaja vastaa siitä, ettei Asiakkaan kohteiden tai toiminnan turvallisuus vaarannu Toimittajan henkilöstön huolimattomuuden, virheellisten työtapojen tai muun tämän Tietoturva- ja tietosuojasitoumuksen tai Pääsopimuksen vastaisen toiminnan johdosta.
4.9	Toimittaja ja sen alihankkijat saavat mainita referenssinä tehneensä työtä Asiakkaalle vain, jos asiasta on erikseen kirjallisesti sovittu.

5	Henkilötietojen käsittely ja pääsy tiloihin

5.1	Toimittajan ja sen alihankkijan Tilojen tulee olla asianmukaisesti suojattu lukituksella, kulunvalvonnalla ja muilla tarpeellisilla toimenpiteillä luvattoman pääsyn estämiseksi tiloihin ja siellä oleviin salassa pidettäviin tietoihin.
5.2	Mikäli Palvelu suoritetaan Toimittajan tai sen alihankkijan Tiloissa, Toimittajan tulee varmistaa Tilojen tarkoituksen mukainen fyysinen turvallisuus tulipalon, sähkökatkosten, vesivaurioiden, ulkopuolisten häiriötekijöiden yms. erityistilanteiden varalta. Asiakas ja Toimittaja sopivat tarvittaessa Palveluun liittyvistä tarkemmista vaatimuksista.
5.3	Henkilöt, joille ei ole myönnetty oikeutta Salassa pidettäviin tietoihin tai niitä sisältäviin järjestelmiin luvun 6 mukaisesti, saavat oleskella Tiloissa ainoastaan valvonnan alaisina. Valvontaa ei edellytetä, mikäli Salassa pidettäviä tietoja säilytetään tai käsitellään tiloissa siten, että nämä henkilöt eivät voi päästä niihin käsiksi.
5.4	Henkilöiden, joilla on pääsy Tiloihin, tulee olla tunnistettavissa.
5.5	Asiakkaan on oikeus vaatia turvallisuusselvityksistä annetussa laissa tarkoitettu suppea tai perusmuotoinen turvallisuusselvitys henkilöistä, joilla on oikeus
1.1	
päästä Tiloihin. Asiakkaalla on oikeus vaatia Toimittajaa hyväksyttämään henkilö Asiakkaalla ennen kuin henkilölle voidaan myöntää pääsy Tiloihin. Toimittajan tulee hankkia turvallisuusselvityksen kohteena olevan henkilön suostumus selvityksen tekemiseen ja toimittaa turvallisuusselvityksen kohteena olevan henkilön täyttämä ja allekirjoittama turvallisuusselvityshakemuslomake Asiakkaalle turvallisuusselvityksen teettämistä varten. Turvallisuusselvityksen tekeminen on Asiakkaan tehtävä ja Asiakas vastaa turvallisuusselvitysten kustannuksista. Mikäli Toimittajan tai Toimittajan alihankkijan henkilöstössä tapahtuu vaihdos tai Asiakkaasta riippumaton lisäys, Toimittaja vastaa uuden henkilöstön turvallisuusselvitysten teettämisen kustannuksista.

6	Pääsy järjestelmiin ja tietoihin

6.1	Toimittaja vastaa siitä, että Salassa pidettäviä tietoja annetaan tai pääsy sellaisia tietoja sisältäviin järjestelmiin sallitaan vain nimetyille Toimittajan ja sen alihankkijan henkilöstöön kuuluville henkilöille, jotka Toimittaja on hyväksyttänyt Asiakkaalla etukäteen ja joille on annettu oikeus päästä kyseisiin järjestelmiin ja/tai tietoihin, jotka ovat tietoisia salassapitoa koskevista velvoitteistaan.
6.2	Toimittaja vastaa siitä, että Salassa pidettävien tietojen käsittelyyn osallistuvat Toimittajan tai sen alihankkijan henkilöstöön kuuluvat henkilöt sekä henkilöt, joilla on pääsy Toimittajan järjestelmiin, joissa säilytetään Salassa pidettäviä tietoja, noudattavat tätä Tietoturva- ja tietosuojasitoumusta.
6.3	Asiakkaan niin vaatiessa Toimittaja vastaa siitä, että henkilö, joka käsittelee Salassa pidettäviä tietoja ja/tai jolla on pääsy järjestelmiin, joissa Salassa pidettäviä tietoja säilytetään, tekee vaitiolositoumuksen Asiakkaan hyväksymälle lomakkeelle ennen kuin hän aloittaa mainittujen tietojen käsittelyn tai saa pääsyn mainittuihin järjestelmiin.

7	Salassa pidettävien tietojen käsittely ja säilyttäminen

7.1	Mikäli erikseen ei toisin sovita, Salassa pidettävien tietojen käsittelyssä noudatetaan seuraavia ohjeita:
7.2	Ympäristö: Asiakirjoja ei saa jättää esille tai ilman valvontaa työtilasta poistuttaessa. Asiakirjoja voi jättää tilapäisesti esille ottaen huomioon tilajärjestelyt ja käytössä olevat lukitukset. Asiakirjojen käsittelyä työpaikan ulkopuolella tulee välttää.
1.1	
7.3	Kopiointi: Kopioita käsitellään kuten alkuperäistä asiakirjaa. Alkuperäisestä asiakirjasta voidaan ottaa sekä sähköisiä että paperimuotoisia kopioita.
7.4	Jakelu: Asiakirjan luovuttamisen edellytyksenä on, että vastaanottajalla on tarvittavat oikeudet aineiston käsittelyyn sekä kyky käsitellä sitä vaatimusten mukaisesti.
7.5	Tiedon siirto: Salassa pidettävä asiakirja tulee jakaa siten, etteivät asiattomat pääse käsiksi salassa pidettävään tietoon. Siirrettäessä asiakirjaa sähköpostin välityksellä on varmistuttava vastaanottajan osoitteesta. Sähköisen asiakirjan siirto avoimissa tietoverkoissa salattuna tai muutoin suojattuna on sallittu. Sähköisen asiakirjan siirto Asiakkaan tai Toimittajan sisäverkoissa on sallittu selväkielisenä	perustietoturvallisuustason	ympäristössä. Perustietoturvallisuustason ympäristöllä tarkoitetaan tietoturva-asetuksessa (681/2010) määritellyn tietoturvallisuuden perustason täyttävää ympäristöä.
7.6	Tallennus ja säilytys: Tietoverkon palvelimille talletettu tieto tulee olla käsittelyoikeuksilla suojattu. Perustietoturvallisuustason ympäristössä tietoverkon palvelimille salassa pidettävä tieto voidaan tallentaa selväkielisenä. Tulee varmistaa, etteivät ulkopuoliset pääse tietoon.
7.7	Pääsy tietoon: Tietoa voidaan lukea palvelimelta selväkielisenä perustietoturvatason verkoissa. Etäkäyttö on sallittu suojattua yhteyttä käyttäen edellyttäen, että käyttöympäristö täyttää tiedon suojaukselle asetetut vaatimukset.
7.8	Arkistointi: Arkistointi tapahtuu Asiakkaan arkistonmuodostussuunnitelman mukaisesti.
7.9	Tietoaineiston hävittäminen: Alkuperäisasiakirjat tulee hävittää käyttötarpeen päätyttyä Asiakkaan arkistonmuodostussuunnitelman mukaisesti. Tarpeettomat asiakirjakopiot tulee hävittää käyttötarpeen päätyttyä. Luonnosasiakirjat tulee hävittää käyttötarpeen päätyttyä. Hävittäminen tulee suorittaa siten, etteivät salassa pidettävät ja henkilötietoja sisältävät tiedot joudu niihin oikeudettomien haltuun. Sähköiset tiedostot tuhotaan työasemilta ja palvelimilta sekä muilta muistivälineiltä Asiakkaan kanssa erikseen sovittavalla tietoturvallisella tavalla. Paperimuotoiset asiakirjat hävitetään valvotusti polttamalla, silppurilla tai laittamalla suljettuun astiaan siirrettäväksi polttolaitokseen.

8	Tietoturvallisuus

8.1	Toimittaja noudattaa julkisuuslaissa (621/1999) tarkoitettua hyvää tiedonhallintapaa sekä tietosuojalain (1050/2018) ja EU:n tietosuoja-asetuksen (EU 2016/679) edellyttämää hyvää tietojen käsittelytapaa ja tietojen suojaamista
1.1	
koskevia	säännöksiä	sekä	muuta	tietosuojaa	koskevaa	lainsäädäntöä Pääsopimukseen liittyvän Palvelun tuottamisessa.
8.2	Mikäli Toimittaja siirtää Salassa pidettävää tietoa tietoverkossa, Toimittajan tulee varmistaa, että tieto on riittävällä tavalla suojattu.
8.3	Asiakas määrittää Palvelun hankinnan yhteydessä Palveluun sovellettavan tietoturvatason ja siihen liittyvät konkreettiset vaatimukset, jotka Toimittajan tulee täyttää.

9	Alihankkijat

9.1	Toimittajan tulee hyväksyttää Asiakkaalla sellainen alihankkija, jota se aikoo käyttää Salassa pidettävien tietojen käsittelyssä tai jolla on pääsy Tiloihin. Tässä Tietoturva- ja tietosuojasitoumuksessa alihankkijalla tarkoitetaan ainoastaan sellaista alihankkijaa, jota toimittaja käyttää Salassa pidettävien tietojen käsittelyssä tai jolla on pääsy Tiloihin.
9.2	Mitä tässä Tietoturva- ja tietosuojasitoumuksessa on sovittu Toimittajan henkilöstöstä, sovelletaan myös alihankkijan Palvelun tuottamiseen osallistuvaan henkilöstöön.
9.3	Toimittajan tulee huolehtia siitä, että se pystyy noudattamaan tätä Tietoturva- ja tietosuojasitoumusta myös käyttäessään alihankkijoita. Toimittajan on tiedotettava alihankkijalleen, että turvallisuusjärjestelyjen saattamisesta tämän Tietoturva- ja tietosuojasitoumuksen edellyttämälle tasolle saattaa syntyä kustannuksia. Asiakas ei vastaa näistä kustannuksista.
9.4	Toimittaja vastaa siitä, että sen alihankkijat toimivat tämän Tietoturva- ja tietosuojasitoumuksen ehtojen mukaisesti.

10	Tarkastukset ja raportointi

10.1	Toimittaja on tietoinen siitä, että kuntalain (410/2015) 124§:n nojalla tarkastuslautakunnalla ja tilintarkastajalla on salassapitoa koskevien säännösten estämättä oikeus saada kunnan viranomaisilta tietoja ja nähtäväkseen asiakirjoja, joita tarkastuslautakunta tai tilintarkastaja pitää tarpeellisina tarkastustehtävän hoitamiseksi.
1.1	
10.2	Asiakkaalla tai Asiakkaan määräämällä kolmannella taholla (joka ei ole toimittajan suoranainen kilpailija) on oikeus tarkastaa omalla kustannuksellaan etukäteen ilmoitettuna ajankohtana Toimittajan ja sen alihankkijoiden turvallisuusjärjestelyt tätä Tietoturva- ja tietosuojasitoumusta sekä Pääsopimusta koskevilta osin. Asiakkaan on ilmoitettava tahdostaan suorittaa tarkastus kolmekymmentä (30) päivää ennen ehdotettua tarkastuspäivää. Toimittaja voi ehdottaa uutta päivää tarkastukselle. Uusi ajankohta ei kuitenkaan voi olla myöhemmin kuin kymmenen (10) päivää Asiakkaan ilmoittaman päivän jälkeen. Tarkastus saadaan suorittaa kuitenkin enintään kaksi kertaa vuodessa, ellei ole erityisen painavia syitä useammille tarkastuksille. Haavoittuvuusskannauksia voidaan kuitenkin tehdä edellä mainituista määräajoista riippumatta erikseen sovittavina ajankohtina. Tarkastukset eivät saa vaarantaa Toimittajan tai sen alihankkijoiden tietoturvaa tai Toimittajan tai sen alihankkijoiden salassapitovelvoitteita muita asiakkaita kohtaan.
10.3	Toimittajan tulee huolehtia sopimusjärjestelyin siitä, että Asiakkaalla on mahdollisuus tarkastaa Toimittajan ohella myös Toimittajan sellaisen alihankkijan turvallisuusjärjestelyt, joka osallistuu Salassa pidettävien tietojen käsittelyyn.
10.4	Mikäli tarkastuksissa havaitaan merkittäviä puutteita turvallisuusjärjestelyissä, Toimittaja korvaa Asiakkaalle tarkastuksesta aiheutuneet kustannukset.
10.5	Toimittajan tulee korjata tarkastuksessa havaitut puutteet viivytyksettä, kuitenkin viimeistään 30 vuorokauden kuluessa Asiakkaan kirjallisesta ilmoituksesta, ellei siitä ole Asiakkaan ja Toimittajan välillä erikseen toisin sovittu. Olennaiset puutteet, jotka muodostavat ilmeisen uhkan tietoturvallisuudelle, on korjattava heti. Asiakas ei vastaa edellä mainituista korjauksista aiheutuvista kuluista ja kustannuksista.
10.6	Toimittaja on velvollinen ilmoittamaan Asiakkaalle, jos Toimittajan tai sen alihankkijan tämän Tietoturva- ja tietosuojasitoumuksen kannalta keskeisissä toiminnoissa tai henkilöstö- tai turvallisuusjärjestelyissä tapahtuu muutoksia tai jos Toimittajan tai sen alihankkijan omistussuhteissa tapahtuu merkittäviä muutoksia.
10.7	Toimittaja valvoo tämän Tietoturva- ja tietosuojasitoumuksen edellyttämän turvallisuustason toteutumista toiminnassaan säännöllisesti ja suunnitelmallisesti, kirjaa mahdolliset poikkeamat ja raportoi ne Asiakkaalle viivytyksettä sekä aloittaa korjaustoimet ensi tilassa. Asiakas seuraa Palvelun turvallisuustason toteutumista yhteistyössä Toimittajan kanssa.
10.8	Toimittaja on velvollinen ilmoittamaan Asiakkaalle, mikäli Toimittajaan kohdistuu Asiakasta mahdollisesti uhkaavia yhteydenottoja.
10.9	Asiakkaalla on oikeus luovuttaa muille viranomaisille tieto siitä, että tämän luvun mukainen tarkastus on suoritettu, mutta Asiakkaalla ei kuitenkaan ilman Toimittajan lupaa ole oikeutta luovuttaa muille viranomaisille tietoa tarkastuksen tuloksista, ellei pakottavasta lainsäädännöstä muuta johdu.
1.1	
11	Sopimussakko ja vahingonkorvaus

11.1	Asiakkaalla on oikeus saada Toimittajalta sopimussakkoa jokaista tämän Tietoturva- ja tietosuojasitoumuksen rikkomusta kohden ilman velvollisuutta näyttää toteen sille rikkomuksesta aiheutunutta vahinkoa. Sopimussakko ei koske kohdassa 4.7 sovitun velvollisuuden rikkomista, mikäli kyseessä ei ole Salassa pidettävä tieto.
11.2	Sopimussakon määrä jokaista salassapitovelvollisuuden rikkomusta kohden on 5 % kyseessä olevan toimeksiannon kokonaisarvosta, kuitenkin vähintään 2.000 euroa ja enintään 100.000 euroa. Muiden tämän Tietoturva- ja tietosuojasitoumuksen rikkomusten osalta sopimussakon määrä on 10.000 euroa. Mikäli Toimittaja muun kuin salassapitovelvollisuuden rikkomuksen ollessa kyseessä korjaa rikkomuksen 14 vuorokauden kuluessa siitä, kun se on havainnut rikkomuksen, Asiakkaalla ei ole oikeutta saada sopimussakkoa, mikäli rikkomus on luonteeltaan sellainen, että siitä ei ole voinut aiheutua Asiakkaalle vahinkoa.
11.3	Jos toimittaja samalla teolla rikkoo useita tämän Tietoturva- ja tietosuojasitoumuksen velvoitteita, tämä katsotaan kuitenkin vain yhdeksi sopimussakkoon oikeuttavaksi rikkomukseksi.
11.4	Ennen sopimussakon perimistä Asiakkaan tulee ilmoittaa Toimittajalle kirjallisesti Tietoturva- ja tietosuojasitoumuksen rikkomisesta. Jos Toimittaja sitä kirjallisesti pyytää, käsitellään rikkomus lisäksi Asiakkaan ja Toimittajan välisessä tapaamisessa.
11.5	Kohdissa 11.1–11.4 tarkoitettu sopimussakko ei rajoita Asiakkaan oikeutta saada Toimittajalta vahingonkorvausta siltä osin kuin rikkomuksesta Asiakkaalle aiheutunut vahinko ylittää sopimussakon määrän.
11.6	Asiakkaalla on oikeus saada korvaus kaikista niistä välittömistä ja välillisistä vahingoista sekä kuluista ja kustannuksista, jotka sille ovat aiheutuneet Toimittajan tähän Tietoturva- ja tietosuojasitoumuksen kohdistuvasta sopimusrikkomuksesta, ellei rikkomus ole aiheutunut Pääsopimuksen tarkoittamasta ylivoimaisesta esteestä.
11.7	Lisäksi Asiakkaalla on oikeus saada korvaus myös kaikista välillisistä vahingoista, mikäli vahinko on aiheutettu salassapitovelvollisuutta rikkoen.
11.8	Toimittajan tähän Tietoturva- ja tietosuojasitoumukseen perustuva korvausvastuu mahdollisten sopimussakkojen ylittävältä osalta on enintään viisi
(5) kertaa hankintasopimuksen laskennallinen arvo. Hankintasopimuksen laskennallisella arvolla tarkoitetaan Tilaajan Toimittajalta puitejärjestelyn perusteella tekemien ja tehtäväksi tulevien hankintojen yhteenlaskettua

kokonaisarvoa. Voidakseen vedota vastuunrajoitukseen Toimittajan on kyettävä osoittamaan, ettei Toimittaja tai Toimittajan alihankkija ole aiheuttanut vahinkoa tahallisesti tai törkeällä tuottamuksella.
11.9	Toimittajalla ei ole oikeutta vahingonkorvaukseen tämän Tietoturva- ja tietosuojasitoumuksen perusteella.

12	Sopimusmuutokset

12.1	Tietoturva- ja tietosuojasitoumuksen yhteyshenkilöt vastaavat tämän Tietoturva- ja tietosuojasitoumuksen päivittämistarpeen seuraamisesta. Päivittämistarve arvioidaan yhteyshenkilöiden kesken vähintään kahden vuoden välein.
12.2	Tähän Tietoturva- ja tietosuojasitoumukseen tai sen liitteisiin tehtävät muutokset tulee tehdä kirjallisesti ja molempien sopijapuolten vahvistaa ne allekirjoituksellaan. Tämän sitoumuksen muutokseksi ei katsota yhteyshenkilöiden vaihtumista.

13	Sopimuksen irtisanominen ja purkaminen

13.1	Sopijapuoli voi irtisanoa tämän Tietoturva- ja tietosuojasitoumuksen päättymään kuuden (6) kuukauden irtisanomisajalla kirjallisesta ilmoituksesta lukien. Irtisanominen ei poista velvollisuutta täyttää ennen irtisanomista syntyneet velvoitteet.
13.2	Jos Toimittaja irtisanoo tämän Tietoturva- ja tietosuojasitoumuksen, Asiakkaalla on oikeus irtisanoa se Pääsopimus, johon tämä Tietoturva- ja tietosuojasitoumus perustuu.
13.3	Asiakas on oikeutettu purkamaan tämän Tietoturva- ja tietosuojasitoumuksen ja sen Pääsopimuksen, johon tämä sitoumus perustuu, välittömästi kirjallisella ilmoituksella Toimittajalle, mikäli Toimittaja rikkoo tähän Tietoturva- ja tietosuojasitoumukseen perustuvia sopimusvelvoitteitaan niin olennaisesti, ettei Asiakkaan voida kohtuudella edellyttää jatkavan sopimussuhdetta edes irtisanomisajan pituista aikaa. Irtisanominen ja purkaminen tulee tehdä kirjallisesti. Lisäksi jos Toimittaja on rikkonut tätä Tietoturva- ja tietosuojasitoumusta vähintään kolme kertaa siten, että Asiakkaalle on syntynyt oikeus vaatia luvussa 11 tarkoitettua sopimussakkoa, Asiakkaalla on aina oikeus
1.1	
purkaa tämä Tietoturva- ja tietosuojasitoumus ja se Pääsopimus, johon tämä sitoumus perustuu.
13.4	Tämän Tietoturva- ja tietosuojasitoumuksen purkamisesta huolimatta Toimittajan on maksettava purkamisen perusteena olevista rikkomuksista tämän Tietoturva- ja tietosuojasitoumuksen mukaiset sanktiot.

14	Sopimuksen voimassaolo

14.1	Tämä Tietoturva- ja tietosuojasitoumus on voimassa niin kauan kuin Asiakkaan ja Toimittajan välinen Pääsopimus on voimassa.
14.2	Tämä Tietoturva- ja tietosuojasitoumus tulee voimaan, kun kumpikin sopijapuoli on sen allekirjoittanut.
14.3	Tämän Tietoturva- ja tietosuojasitoumuksen mukainen salassapitovelvollisuus on voimassa myös sen jälkeen kuin Asiakkaan ja Toimittajan välinen Pääsopimus on päättynyt.
14.4	Pääsopimuksen päätyttyä Toimittaja mahdollisine alihankkijoineen palauttaa kaikki Asiakkaan Salassa pidettäviä tietoja sisältävät dokumentit, tallenteet ja muun materiaalin. Erikseen kirjallisesti niin sovittaessa Toimittaja mahdollisine alihankkijoineen voi myös tuhota edellä mainitun materiaalin.

15	Sovellettava laki ja erimielisyyksien ratkaiseminen

15.1	Tähän Tietoturva- ja tietosuojasitoumukseen sovelletaan Suomen lakia.

15.2	Tästä Tietoturva- ja tietosuojasitoumuksesta aiheutuneet erimielisyydet pyritään ensisijaisesti ratkaisemaan sopijapuolten välisin neuvotteluin. Mikäli sopijapuolet eivät pääse sovinnolliseen ratkaisuun, erimielisyydet ratkotaan ensi asteessa Varsinais-Suomen käräjäoikeudessa.

16	Sopimuskappaleet ja allekirjoitukset

16.1	Tämä Tietoturva- ja tietosuojasitoumus on laadittu kahtena (2) samasanaisena kappaleena, yksi (1) kummallekin sopijapuolelle.
1.1	
Rusko    /	 2024		  /_ 2024

Ruskon kunta	Palvelun tuottaja

Nimi	Nimi
kunnanjohtaja	titteli

Nimi
talous- ja hallintojohtaja